શ્રી રાકેશભાઈ હાંસલિયાનો પરિચય લગભગ બે વર્ષ પહેલા કવિમિત્ર જીતેન્દ્રભાઈ પ્રજાપતિ દ્વારા થયેલો. વ્યવસાયે શિક્ષક એવા શ્રી રાકેશભાઈની ગઝલરચનાઓ માણવાનો અને એક વિશાળ વાચકવર્ગ સુધી અક્ષરનાદના માધ્યમે એ રચનાઓ પહોંચાડવાનો લાભ ત્યારથી અનેકવાર મળ્યો છે. આજે જ્યારે તેમનો પ્રથમ સ્વતંત્ર ગઝલસંગ્રહ ‘જે તરફ તું લઈ જશે..’ હાથમાં છે ત્યારે એક અનોખો આનંદ થવો સ્વભાવિક છે. તેમણે સંગ્રહમાં પ્રસ્તુત કરેલી ગઝલરચનાઓ છંદની શિસ્ત જાળવીને તેમના અંતરંગ વાર્તાલાપને, અનુભવસિદ્ધ તારવણીને તથા શબ્દની અનુભૂતિને તેના અક્ષર સ્વરૂપ સુધી પહોંચાડવાનો તદ્દન સરળ અને પ્રમાણિક પ્રયાસ છે. રાકેશભાઈની આ રચનાઓ તેમને કોઈ ઉપદેશકની ભૂમિકામાં પ્રસ્તુત નથી કરતી, અને છતાંય અનુભવની એરણે ચકાસાયેલી તેમની વાત સર્વેને એટલી જ સહજતાથી સ્પર્શે છે. ‘સ્વાન્તઃ સુખાય’ એવો તેમની સર્જક ચેતનાનો સ્વ સાથેનો વાર્તાલાપ અન્યોને પણ સ્પર્શી જતી ગહન વાત સહજતાથી કહેતો હોવાથી અને છતાંય કોઈ બોધજ્ઞાન જેવા આડંબર વગર રજૂ થતો હોવાને લીધે પોતીકો લાગે છે. તેઓ કહે છે,